漫肿微痛者,用托里散,如不应加姜,桂。若脓出而反痛,气血虚也,八珍散。不作脓不腐溃,阳气虚也,四君加归,耆,肉桂。不生肌,不收敛,脾气虚也,四君加芍药,木香。恶寒憎寒,阳气虚也,十全大补加姜,桂。晡热内热,阴血虚也,四物加参,耆。欲呕作呕,胃气虚也,六君加炮姜。自汗,盗汗,五脏虚也,六味丸料加五味子。食少体倦,脾气虚也,补中益气加茯苓,半夏。喘促咳嗽,脾肺虚也,前汤加麦冬,五味。欲呕少食,脾胃虚也,人参理中汤。腹痛泄泻,脾胃虚寒也,附子理中汤。热渴淋秘,肾虚阴火也,加减八味丸
。大凡怯弱之人,不必分其肿溃,惟当先补胃气。盖疮疡之作,缘阴阳亏损,其脓既泄,气血愈虚,岂有不宜补者哉!或疑参,耆满中,间有用者,又加发散败毒,所补不偿所损。又或以有疾不服补剂,因而致误者多矣。可胜惜哉!